CUPRINS

1. Introducere 3

2. Venituri alocate FEGA 3

3. Venituri provenite din sumele temporare pentru restructurare (industria zahărului) 4

4. Observații privind execuția provizorie a bugetului FEGA pentru 2011 4

5. Execuția veniturilor alocate FEGA 8

6. Execuția veniturilor provenite din sumele temporare pentru restructurare (industria zahărului) 8

7. Execuția fondului de restructurare a industriei zahărului 8

8. Concluzii 9

ANEXA 1: CONSUMAREA PROVIZORIE A CREDITELOR FEGA PÂNă LA 28.2.2011

INTRODUCERE

Pentru perioada 16 octombrie 2010 – 30 februarie 2011, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005 al Consiliului[1], este prezentat în anexa I.

VENITURI ALOCATE FEGA

Pe baza dispozițiilor de la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din nereguli și din taxa pentru depășirea cotei de lapte sunt desemnate drept venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA contractate de statele membre. În cazul în care o parte a acestor venituri nu este utilizată, aceasta va fi reportată automat în exercițiul financiar următor[2].

Bugetul FEGA pentru 2011 a inclus aceste două componente: cea mai recentă estimare a Comisiei privind suma creditelor care vor fi necesare pentru finanțarea cheltuielilor preconizate pentru măsurile de piață și pentru ajutoarele directe, împreună cu estimările privind veniturile alocate prevăzute a fi colectate în cursul exercițiului financiar în cauză, și reportarea soldului veniturilor alocate rămase disponibile din exercițiul financiar precedent. În propunerea sa privind creditele FEGA pentru bugetul 2011, Comisia a luat în calcul veniturile preconizate și alocate totale și a solicitat pentru 2011 un nivel al creditelor calculat prin scăderea venitului estimat din cheltuielile estimate. Autoritatea bugetară a adoptat noul buget al FEGA, ale cărui credite includeau veniturile alocate preconizate.

La momentul întocmirii bugetului pentru 2011, Comisia estima că veniturile alocate disponibile se ridică la 1 247,0 milioane EUR, astfel:

- veniturile alocate prevăzute a fi generate în cursul exercițiului bugetar 2011 au fost estimate la 707,0 milioane EUR; s-a preconizat obținerea sumelor de 600,0 milioane EUR și 88,0 milioane EUR din corecțiile efectuate în urma verificării conformității și respectiv din nereguli; veniturile provenind din taxa pentru depășirea cotei de lapte au fost estimate la 19,0 milioane EUR.

- Suma veniturilor alocate preconizate a fi reportate din exercițiul financiar 2010 în 2011 a fost estimată la 540,0 milioane EUR.

În bugetul pentru 2011, Comisia a alocat aceste venituri de 1 247,0 milioane EUR către două scheme, astfel:

- s-au alocat 500,0 milioane EUR pentru fondurile operaționale destinate organizațiilor de producători din sectorul fructelor și legumelor și

- 747,0 milioane EUR pentru schema de plată unică.

Pentru aceste două scheme, autoritatea bugetară a votat în cele din urmă credite în valoare de 292,0 milioane EUR și respectiv 30 389,0 milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a necesarului de credite de 792 de milioane EUR pentru fondurile operaționale destinate organizațiilor de producători din sectorul fructelor și legumelor și de 31 136,0 milioane EUR pentru schema de plată unică.

În anexă, unde se prezintă execuția provizorie a bugetului pentru 2011 pentru perioada de până la 28 februarie 2011, cifrele creditelor bugetare pentru sectorul fructelor și legumelor și pentru ajutoarele directe decuplate prezintă creditele votate pentru aceste două scheme, care se ridică la 491,1 milioane EUR și respectiv 36 324,0 milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2011 este de 991,1 milioane EUR pentru sectorul fructelor și legumelor și de 37 071,0 milioane EUR pentru ajutoarele directe decuplate.

VENITURI PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

Sumele temporare acordate pentru restructurarea industriei zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/07, 2007/08 și 2008/09, fondul a fost aprovizionat cu sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. La momentul întocmirii bugetului pentru 2011, se preconiza reportarea sumei de 1 015,0 milioane EUR din exercițiul financiar 2010 în 2011. Suma finală a veniturilor alocate Fondului de restructurare a industriei zahărului reportate în 2011 a atins valoarea de 1 044,8 milioane de EUR.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2011

În anexa 1 este prezentat nivelul execuției bugetare provizorii pentru perioada 16 octombrie 2010 - 28 februarie 2011. Acesta este comparat cu profilul de cheltuieli bazat pe indicatorul stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare este prezentat un scurt comentariu privind anumite articole din buget care arată cele mai importante diferențe dintre nivelul real al execuției bugetului pentru 2011 și cel prevăzut:

Măsuri de piață

Utilizarea creditelor pentru intervenții pe piețele agricole a fost mai mare cu 151,9 milioane EUR față de nivelul creditelor bugetare votate, stabilite în funcție de nivelul indicatorului la 28 februarie 2011. Această discrepanță este atribuită în principal programelor alimentare și celor din sectorul vinicol. În același timp, alte sectoare au înregistrat în total o execuție sub nivelul preconizat.

Cereale (- 62,1 milioane EUR)

Execuția sub nivelul preconizat a acestei linii bugetare în 2011 este rezultatul unor importante vânzări de cereale din stocurile de intervenție, începând din decembrie 2010. Până la 28 februarie 2011, Comisia a vândut în cadrul licitațiilor publice 2 404 000 de tone de orz și 88 000 de tone de grâu și a obținut prețuri net superioare celor estimate la momentul pregătirii bugetului pentru 2011. În acest stadiu, Comisia consideră că cheltuielile negative din cadrul acestei linii bugetare vor conduce la o subexecuție globală la sfârșitul lui 2011.

Programe alimentare (+ 23,1 milioane EUR)

Utilizarea mai rapidă a creditelor comparativ cu nivelul indicatorului din acest moment este o imagine în oglindă a subexecuției acestei linii bugetare din 2010. Acest lucru reflectă declararea de către statele membre a costurilor administrative asociate gestionării programelor pe 2010 în anul bugetar 2011. În acest stadiu, Comisia consideră că aceste credite vor fi suficiente pentru a acoperi cheltuielile preconizate.

Fructe și legume (+ 98,6 milioane EUR față de creditele votate)

Acest nivel de execuție se poate atribui plăților efectuate de statele membre pentru fondurile operaționale destinate organizațiilor de producători, care sunt finanțate atât din creditele bugetare votate, cât și din veniturile alocate acestei scheme în bugetul pentru 2011 (NB: pentru detalii, a se vedea punctul 2). Acest nivel de execuție rezultă din aplicarea indicatorului pentru perioada de până la 28 februarie 2011 creditelor bugetare votate, care nu includ veniturile alocate acestui sector.

În acest stadiu, Comisia consideră că totalul creditelor disponibile pentru acest sector va fi suficient pentru acoperirea cheltuielilor pe care se preconizează că le vor contracta statele membre în 2011.

Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 28 februarie 2011 s-ar fi aplicat creditelor totale preconizate a fi disponibile pentru finanțarea sectorului respectiv. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 491,1 milioane EUR, și din veniturile alocate sectorului, estimate la 500,0 milioane EUR. Prin urmare, dacă indicatorul s-ar fi aplicat la finanțarea totală de 991,1 milioane EUR preconizată a fi disponibilă pentru acest sector, ar fi apărut o subexecție de – 52,5 milioane EUR.

Această subexecuție este legată de fondurile operaționale destinate organizațiilor de producători care au un ritm de plată ceva mai lent decât în anii precedenți și de Programul de încurajare a consumului de fructe în școli, care, având în vedere caracterul relativ recent și inedit al măsurii, nu respectă încă un tipar de execuție bine-definit. Ambele sunt considerate situații temporare. Pe de altă parte, ajutoarele pentru recunoașterea preliminară a grupurilor de producători au înregistrat în 2011 un ritm de plată mai rapid decât în cursul ultimilor trei ani.

Produse din sectorul vitivinicol (+ 117,3 milioane EUR)

Comparativ cu nivelul creditelor bugetare și cu profilul teoretic de execuție evidențiat de indicatorul de la 28 februarie 2011, suprautilizarea actuală se datorește accelerării ritmului plăților efectuate de către statele membre, prioritar pentru programele naționale de sprijinire a sectorului vinicol. Acest ritm mai rapid nu implică niciun risc de depășire a creditelor bugetare, întrucât acestea se bazează pe plafoanele financiare stabilite în legislație pentru aceste măsuri.

Lapte și produse lactate (– 14,1 milioane EUR)

Se observă o subexecuție comparativ cu nivelul creditelor bugetare și cu profilul teoretic de execuție evidențiat de indicatorul de la 28 februarie 2011. Aceasta privește în principal Programul de distribuire a laptelui în școli, pentru care creditele din noul buget au crescut cu 10 milioane EUR comparativ cu necesitățile inițiale. Această majorare a bugetului nu se reflectă în execuția bugetară a statelor membre în acest stadiu. În plus, vânzările de lapte praf degresat din stocurile de intervenție, care au început în decembrie 2010, au creat cheltuieli negative în cadrul acestei linii bugetare, deoarece vânzările au fost realizate la un nivel al prețului superior celui estimat inițial la momentul pregătirii bugetului pentru 2011.

Carne de vită și mânzat (+ 7,2 milioane EUR)

O consumare mai rapidă a creditelor în cadrul acestei linii bugetare comparativ cu nivelul indicatorului este rezultatul exportării cu restituiri a unor cantități mai mari decât cele prevăzute, în cursul perioadei 16 octombrie 2010 – 28 februarie 2011. Datorită deschiderii pieței turce la produsele din carne ale UE, activitatea de export de pe această piață a înregistrat o creștere considerabilă în prima jumătate a anului OMC 2010/2011. În momentul de față, Comisia prevede pentru acest an emiterea de certificate de export pentru o cantitate superioară celei estimate la momentul pregătirii bugetului pentru 2011. Prin urmare, în acest stadiu Comisia consideră că această linie bugetară va înregistra o supraexecuție globală în 2011, care va fi acoperită prin transferarea creditelor disponibile în cadrul altor linii bugetare care înregistrează o subexecuție.

Ajutoare directe

Utilizarea creditelor pentru ajutoarele directe în comparație cu nivelul evidențiat de indicator la 31 ianuarie 2011 a fost mai redusă cu 9,7 milioane EUR.

Ajutoare directe decuplate (– 77,4 milioane EUR în comparație cu creditele votate)

Totalul creditelor disponibile pentru necesitățile din acest sector se ridică la 37 071 de milioane EUR, incluzând veniturile preconizate de 747 de milioane EUR alocate schemei de plată unică. (NB: pentru detalii, a se vedea punctul 2).

Schema de plată unică (SPU) a înregistrat o ușoară subexecuție, față de nivelul indicatorului.. După o utilizare foarte rapidă în primele două luni ale exercițiului bugetar 2011, această schemă s-a confruntat cu o ușoară încetinire în lunile ianuarie și februarie. Contribuția statelor membre la buget a acoperit deja aproximativ 94 % din nevoile estimate, comparativ cu 89 % în același moment din 2010.

Nivelul de implementare pentru ajutoare directe decuplate poate fi de asemenea pus pe seama plăților efectuate de statele membre pentru schema de plată unică pe suprafață (SPUS), unde se poate observa o subexecuție comparativ cu nivelul indicatorului. În timp ce pentru majoritatea statelor membre ritmul de plată corespunde tendințelor recunoscute, până la sfârșitul lui februarie Bulgaria și Malta nu au efectuat nicio plată, iar nivelul plăților efectuate de Polonia este semnificativ mai scăzut. În prezent, Comisia consideră că această situație este temporară.

Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 28 februarie 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 36 324,0 milioane EUR, și din veniturile alocate sectorului, estimate la 747,0 milioane EUR. Prin urmare, dacă indicatorul s-ar fi aplicat la finanțarea totală de 37 071,0 milioane EUR preconizată a fi disponibilă pentru acest sector, ar fi apărut o subexecuție de 770,8 milioane EUR.

Alte ajutoare directe (67,4 milioane EUR)

Spre deosebire de situația înregistrată la sfârșitul lunii ianuarie, alte ajutoare directe indică o supraexecuție la 28 februarie 2011 Această modificare se datorește ritmului de plată mai rapid al ajutorului pe suprafață pentru bumbac și plății tranzitorii pentru fructe și legume. În același timp, în cazul altor scheme de plată (prime pentru vaci care alăptează și pentru sacrificarea bovinelor) se poate observa un ritm mai lent al plăților efectuate de statele membre comparativ cu nivelul evidențiat de indicator. În acest stadiu, se estimează că, pentru ansamblul măsurilor menționate, situația de față are un caracter temporar.

Auditul cheltuielilor agricole

Închiderea conturilor exercițiilor financiare precedente (+ 85,4 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 28 februarie 2011. Cu toate acestea, trebuie menționat că, în conformitate cu calendarul legislativ, încă nu au fost luate toate deciziile privind închiderea conturilor preconizate pentru actualul exercițiu financiar.

Trebuie subliniat că în scrisoarea rectificativă pentru 2011, Comisia propusese corecții în valoare de – 72,0 milioane EUR. Suma finală inclusă în bugetul pentru 2011 a fost de – 272,0 milioane EUR.

În acest stadiu, corecțiile preconizate provenind din deciziile Comisiei de închidere a conturilor și din nerespectarea termenelor de plată a ajutoarelor de către statele membre nu vor fi, în opinia Comisiei, suficiente pentru a acoperi suma extra-ordinară de – 200,0 milioane EUR. Pentru a închide acest post bugetar în 2011, Comisia ar trebui să acopere deficitul semnificativ de credite bugetare negative prin credite bugetare pozitive.

EXECUțIA VENITURILOR ALOCATE FEGA

Tabelul din anexă arată că, la 28 februarie 2011, fuseseră colectate venituri alocate însumând 1 227,5 milioane EUR. Concret, este vorba despre:

- veniturile rezultate din corecții bazate pe deciziile de verificare a conformității s-au ridicat la 236,1 milioane EUR, sume suplimentare fiind prevăzute până la sfârșitul exercițiului financiar;

- veniturile rezultate în urma neregulilor s-au ridicat la aproximativ 65,7 milioane EUR, cu sume suplimentare prevăzute, de asemenea, până la sfârșitul exercițiului financiar, și

- deocamdată, majoritatea veniturilor provenite din taxa pentru depășirea cotei de lapte au fost colectate și se ridică la aproximativ 20,6 milioane EUR, ceva mai mult decât estimarea inițială de 19,0 milioane EUR;

- în sfârșit, deși suma estimată inițial era de 540,0 milioane EUR, suma veniturilor alocate reportate din 2010 în 2011 s-a ridicat în final la 905,1 milioane EUR.

Așadar, la 28 februarie 2011, suma veniturilor alocate disponibile pentru finanțarea cheltuielilor FEGA se ridică la 1.227,5 milioane EUR. În acest stadiu, Comisia estimează că suma reprezentând veniturile alocate care încă mai trebuie colectate se ridică la 384,6 milioane EUR (venituri alocate care trebuie generate în bugetul pentru 2011 estimate la 707,0 milioane EUR, din care au fost colectate 322,4 milioane EUR).

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

În conformitate cu prevederile legislative, din luna noiembrie 2009 nu s-au colectat de la statele membre noi sume temporare pentru restructurare. Prin urmare, totalul veniturilor alocate disponibile pentru Fondul european de restructurare a industriei zahărului este egal cu suma reportată din bugetul pentru 2010, care se ridică la 1 044,8 milioane EUR (sumă superioară celor 1 015,0 milioane EUR din bugetul pentru 2011, datorită faptului că plățile efectuate la sfârșitul lui 2010 au fost mai mici decât cele preconizate).

EXECUțIA FONDULUI DE RESTRUCTURARE A INDUSTRIEI ZAHăRULUI

Până la sfârșitul lunii februarie 2011, statele membre au efectuat plăți de 10,6 milioane EUR pentru ajutoare destinate unor măsuri de restructurare, pentru ajutoare de diversificare sau ajutoare destinate rafinării zahărului.

CONCLUZII

Execuția provizorie a creditelor bugetare ale FEGA pentru 2011, pentru perioada de până la 28 februarie 2011, arată că rambursările lunare către statele membre au depășit profilul de execuție bugetară bazat pe indicator cu aproximativ 219,6 milioane EUR. Au fost colectate venituri alocate a căror sumă se ridică la 1 227,5 milioane EUR și se preconizează că în 2011 va mai fi colectată o sumă de 384,6 milioane EUR.

În acest stadiu, Comisia preconizează că suma veniturilor alocate disponibile, precum și veniturile care vor fi disponibile în cursul anului vor fi folosite în scopul finanțării fondurilor operaționale destinate organizațiilor de producători și schemei de plată unică în conformitate cu ceea s-a preconizat inițial la întocmirea bugetului.

În ceea ce privește creșterea corecțiilor de verificare contabilă cu – 200,0 milioane EUR până la un total de – 272 de milioane EUR (a se vedea punctul 4.3.1), Comisia va urmări îndeaproape evoluția execuției bugetare, pentru a determina dacă subexecuția creditelor în alte părți ale bugetului va permite finanțarea acelei părți a cheltuielilor negative care va fi acoperită prin deciziile Comisiei privind închiderea conturilor și prin alte corecții privitoare la nerespectarea termenelor de efectuare a plății ajutoarelor de către statele membre în cauză.

[pic]

[1] JO L 209, 11.8.2005, p. 1.

[2] Veniturile alocate reportate trebuie să fie primele utilizate, adică înaintea creditelor votate de autoritatea bugetară sau înaintea veniturilor alocate generate în cursul anului (articolul 10 din Regulamentul financiar).